Brinkmanship

**Spiel midem Faija**, a  uff englisch **Brinkmanship** odda *Bolidig om Rond vum Abgrund* mänd inde Bolodig etc. odda Schbieltheorie die schdradegisch Drohung än Konfligd bis zum Aißaschde zu draiwe. Des Word *Brinkmanship* kummd vum englische Word „brink“ („Rond [vunnem Abgrund]“). G'mänd isch die Fehischkaid vunna Badai, bis zude Ultima Ratio zu geje, umde Gescheschbiela zum Nochgewwe zu krische unma selwa zu krische wasma hawwe will. Ma drängd die Geschebaid in gfehrlische Eraigniss bis zum Rond vunnem Abrund, wumidde Gescheschbiela aus Ongschd vorm g'moinsome Ugligg zum Nochgewwe odda zu Zugschdendnis g'brochd werre soll.

Des isch die Schdradegie vunna absischdlische Drohung, alla vun doblomadische Monewa, wude Oidrugg erwegge solln, dassma ned uffgewe unn a kä Zugschdendniss mache werd unn b'raid isch, extreme Medode oizusedze, wu kataschdrophal fa baide Saide soi werren, wonn die Geschebadai nedd des dud, wasma will. Domid werd fa die Geschebadai ä Risiko uffg'baud, was schriddwais gschdaischad werre unn des die Geschbadai nedd vollschdendisch kondroliere konn.

## Owendung
Die Taggdigg werd inde indanadzionale Bolodig, de Außebolidigg, baide Erwed, baim Milider, z. B. midde Odrohung vum Oisadz vun Adomwaffe, baim Terrorismus unn bai Reschdschdraidischkaide oigsedzd.

Inde Owendung isch Brinkmanship ä riskondi Schdradegie, wailse im Ugligg fa alle ende konn. Ums Risiko vunnem Fehla, z. B. wesche Missvaschdendnis odda Fehloischedzunge, glä zu halde, sold die Badai midde Brinkmanship-Taggdigg die Drohung midm Ugligg uff ä Minimum reduziere. Alladings kerd zu der Taggdigg, dassma s'Gscheje absischdlisch zum Deel außa Kondroll rode lossd, ums fa die Geschbadai megligschd uerdreglisch werre zu losse. Zudem mussma fa die Glabwirdischkaid die Kondroll zum Dell uffgewwe, wubaima awwa noch g'nieschend Kondroll palde muss, domid die G'fahr fa die Kataschdroph nedd zu groß werd.

Dos Ugligg baim Oidridd alle Badaije glaisch driffd, derf, um glabwirdisch zu soi, die Drohung middm nedd mid Sischahaid og'kindischd werre. Deswesche werd die Schdradegie a in gläne Schridd eskalierd, alle zuerschd ischs ä Drohung, wus Risiko noch glä isch unn werd im waidere Valauf schriddwais erhehd. Domide Brinkmanship awwa wirgd, muss glabwirdisch g'drohd unn Hondlunge missen kondinuierlisch eskalierd werre. Fa die Glabwirdischkaid vunde Drohung konns soi, dassma irschdwonn b'waise muss, dassmas a wirglisch Ernschd mänd. Die G'fahr, dass die Dinge außa Kontdoll g'rode kennen, werd deswesche ofd als Inschdrumend vum Brinkmanship oigsedzd.

## Baischbiel
Baide Eisenhower Regierung vun 1953 bis 1956 hodde US-Außeminischda John Foster Dulles vasuchd, die Sowjetunion vunna Aggression abzuschregge, indemase g'wand hodd, dassde Brais do'd'vor massive Vagledungssmaßnohme gesche sowjetische Ziel soi kenndn.

Inde Kubagries währendem kalde Griesch hawwende US-Präsident John F. Kennedy unde sowjetische Premier Nikita Chruschtschow midd zunehmend Hefdischkaid vor äm drohende atomare Schlagabtausch g'warnd, ohne sisch awwa g'nauwa feschzulesche. De Thomas Schelling hodd des als „die Drohung, wu ebbes em Zufall iwwalossd“ bschriwwe.

## Gugschd a uff
* Madman-Theorie

## Einzelnachweise